त्यसभन्दा केही समयअघि गएर हेर्नुभयो भने सन् २०१६ को नोभेम्बरमा सारा संसारले डोनल्ड ट्रम्प जस्तो छाडा बोल्ने व्यक्ति अमेरिकाको राष्ट्रपति बनेको पाउनुहुन्छ । अनि जुन २०१६ मा बेलायतमा भएको ब्रेक्जिट जनमतसंग्रहअघि निर्वाचनसम्बन्धी बहस अत्यन्तै कम भएको थियो र त्यसमा झुटको ठूलै खेती गरिएको थियो । युरोपेली संघबाट बेलायत बाहिरिँदा बेलायतीहरूले हप्ताको ३५ करोड पाउन्ड जोगाउन सक्छन् भनी झुटो दाबी गरिएको थियो । अनि जनममतसंग्रहअघि चलाइएको घृणा अभियानका कारण लेबर पार्टीकी सांसद जो कक्सलाई ‘बेलायत पहिला’ भनी नारा लगाउने व्यक्तिले चक्कु प्रहार गरी हत्या गरेका थिए ।
